## El Teatre Rialto de València presenta el monòleg còmic ‘Hoy tengo algo que hacer’ protagonitzat per l’actor Luis Bermejo

*** Esta peça sobre les motivacions i ocupacions de la vida, escrita i dirigida per Pablo Rosal, es podrà vore del 23 al 26 de gener
* El 25 de gener el *hall* del Teatre Principal de València acollirà una sessió de l’activitat ‘Confidencias’ amb Luis Bermejo**

El Teatre Rialto de València, espai propi de l’Institut Valencià de Cultura, presenta este cap de setmana l’actor Luis Bermejo amb el monòleg còmic *Hoy tengo algo que hacer* un text amb autoria i direcció de Pablo Rosal que es podrà vore del 23 al 26 de gener.

*Hoy tengo algo que hacer* presenta les peripècies d’un heroi modern que partix de casa per a comprendre què és això de tindre una ocupació, una cosa a fer que sustenta i organitza qualsevol existència.

Lluny de ser un tema anecdòtic o elemental, el monòleg posa l’atenció sobre un fenomen absolutament universal: la construcció de qualsevol personalitat es basa en el fet de tindre alguna cosa a fer, la necessitat de tindre què fer per a donar sentit i substància a la vida.

“L’espectacle es proposa desplegar un festí còmic i sempre poètic i per a assumir el repte, no se’ns ocorre ningú més encertat i poderós que el gran Luis Bermejo. La seua capacitat suggestiva, el seu encant i la seua comicitat són un trampolí ideal”, explica Pablo Rosal, director de l’obra i autor del text.

Els dies d’exhibició d’​​​​​​​*Hoy tengo algo que hacer* es complementen amb una sessió de ‘Confidencias’, l’activitat de mediació que permet conéixer de primera mà l’espectacle juntament amb els intèrprets. Luis Bermejo protagonitzarà este ‘Confidencias’ en el *hall* del Teatre Principal de València el 25 de gener.

Les entrades per a *Hoy tengo algo que hacer* estan disponibles en les taquilles físiques del Teatre Rialto i en la [pàgina web de l’IVC](http://taquilla.ivc.gva.es/).

Fecha: 22/01/2025